**Taifuuni Mangkhut** oli trooppinen hirmumyrsky, joka aiheutti syyskuussa 2018 tuhoa Filippiineillä ja Kiinassa. Kun se varhain lauantaina 15. syyskuuta iski Filippiineille, se oli voimakkuudeltaan korkeimmassa eli 5. luokassa Saffirin-Simpsonin hurrikaaniasteikolla. Tuulennopeus oli yli 58 m/s, puuskissa yli 70 m/s. Sen ennustettiin tuottavan kuusimetrisen myrskyvuoksen. Tuhansia ihmisiä joutui lähtemään kodeistaan.

Filippiineillä sai surmansa ainakin 64 ihmistä, mutta tuhoista saadaan tarkempi kuva kun harvaan asuttuihin alueisiin saadaan yhteys. Eniten kuolemia aiheuttivat rankkasateiden laukaisemat maanvyöryt. Filippiineiltä myrsky jatkoi matkaansa kohti Kiinaa ja Hongkongia.

Hongkongissa yli kolmemetrinen myrskyvuoksi katkoi katuja ja ravisutti rakennuksia.

Vaikutukset
-----------

Hirmumyrskyn uskotaan aiheuttaneen yli 60 ihmisen kuoleman. Lisäksi myrsky aiheutti huomattavaa aineellista vahinkoa taloille, infrastruktuurille ja viljelyksille Filippiineillä ja Kiinassa.

### Filippiinit

Mangkhut Filippiineillä
Taifuuni Mangkhutin tuulet, sateet ja myrskyvuoksi aiheuttivat suurta vahinkoa Filippiinien pohjoisella Luzonin saarella 14.–15. syyskuuta. Noin sadan ihmisen uskotaan kuolleen ja ainakin 64 on vahvistettu kuolleen. Yli 133 000 ihmistä jouduttiin evakuoimaan väliaikaisiin suojatiloihin. Suurin osa kuolonuhreista menehtyi rankkasateiden aiheuttamissa maanvyöryissä, jotka hautasivat useita taloja ja kirkon Itogonin kaivoskylässä. Tuhannet maanviljelijät menettivät satonsa tulvien tuhotessa viljelyksiä vain hieman ennen sadonkorjuuta. Myrsky katkoi teitä, sähkölinjoja ja tietoliikenneyhteyksiä pohjoisen Luzonin syrjäisillä alueilla, mikä vaikeutti pelastustöitä ja tuhojen arviointia.

### Kiina

Myrskyn tuomat rankkasateet ja myrskyvuoksi aiheuttivat laajoja tulvia Eteläisessä Kiinassa, erityisesti Guandongin maakunnassa taifuunin rantauduttua sunnuntaina 16. syyskuuta. Myrskytuulet repivät kattoja, rikkoivat ikkunoita ja kaatoivat puita suuressa osassa maakuntaa. Yli kolme miljoonaa ihmistä määrättiin evakkoon, ja taifuunin tiedetään aiheuttaneen ainakin neljän ihmisen kuoleman. Hirmumyrsky aiheutti myös laajoja häiriöitä liikenteelle. Lautta- ja raideliikenne oli monin paikoin pysähdyksissä ja useita suuria lentoasemia suljettiin koko sunnuntain ajaksi.

#### Hongkong

Hirmumyrsky aiheutti merkittäviä tuhoja Hongkongin itsehallintoalueella. Taifuunin nostattama myrskyvuoksi aiheutti tulvia ja voimakkaat tuulet rikkoivat ikkunoita, saivat useat alueet lukuisista tornitaloista huojumaan näkyvästi sekä kaatoivat Kowloonissa sijaitsevalla tornitalon rakennustyömaalla työmaahissin ja rakennustelineitä. Myrsky ja tulvat katkoivat teitä ja häiritsivät liikennettä, ja kaikki alueen julkiset koulut olivat edelleen suljettuina maanantaina ja tiistaina 18.–19. syyskuuta raivaustöiden jatkuessa.

* Lasinsirpaleiden leviämisen estämiseksi teipattuja ikkunoita ennen taifuuniaLasinsirpaleiden leviämisen estämiseksi teipattuja ikkunoita ennen taifuunia
* Tulviva kerrostalopiha Hongkongin saaren itäisessä piirissäTulviva kerrostalopiha Hongkongin saaren itäisessä piirissä
* Taifuunin katkaisema tie Hongkongin Causeway BayssäTaifuunin katkaisema tie Hongkongin Causeway Bayssä
* Myrskyn jälkiä lasisessa julkisivussaMyrskyn jälkiä lasisessa julkisivussa

Lähteet
-------

1. ↑  Typhoon Mangkhut: Philippines hit by super typhoon *BBC*. Viitattu 15.9.2018.
2. ↑  Supertaifuuni tuo Filippiineille hyvin voimakkaita tuulenpuuskia, tuhannet ovat paenneet kodeistaan – Myös Kiinan megapoleissa valmistaudutaan "hirviömyrskyyn" *Helsingin Sanomat*. Viitattu 15.9.2018.
3. 1 2  Fonbuena, Carmela ja Ellis-Petersen, Hannah: Typhoon Mangkhut: 100 people presumed dead after landslide *The Guardian*.  17.9.2018. Viitattu 18.9.2018. (englanniksi)
4. ↑  Filippiineillä 49 kuollutta, nyt hirmutaifuuni piiskaa Hongkongia – "Pelottavan näköistä", kuvailee paikallinen asukas näkymää ikkunasta *Helsingin Sanomat*.  16.8.2018. Viitattu 16.9.2018.
5. ↑  Typhoon Mangkhut heads towards China as dozens killed in Philippines *The Guardian*.  16.9.2019. Viitattu 16.9.2018.
6. ↑  Typhoon Mangkhut: serious flooding and swaying buildings as Hongkongers battle monster storm *South China Morning Post*. Viitattu 16.9.2018.
7. ↑  Crowley, Kirsi: Edes ennakointi ei säästänyt Filippiinejä kymmeniltä kuolonuhreilta – Mangkhut-taifuuni iski pahasti myös ruokahuoltoon *Yle Uutiset*.  16.9.2018. Viitattu 18.9.2018.
8. ↑  Parkkari, Jani: Yle seuraa: Mangkhut-taifuuni on rantautunut Etelä-Kiinaan – Filippiineillä myrsky surmasi yli 50 ihmistä *Yle Uutiset*.  16.9.2018. Viitattu 18.9.2018.
9. ↑  Zhang, Phoebe ja He Huifeng: Typhoon Mangkhut: four dead in southern China, residents warned to remain alert *South China Morning Post*.  17.9.2018. Viitattu 18.9.2018. (englanniksi)
10. ↑  Tuomaala, Erja: Mangkhut moukaroi Kiinaa – taifuuni sai nimen "myrskyjen kuningas" *Yle Uutiset*.  17.9.2018. Viitattu 18.9.2018.
11. ↑  Muilu, Hannele: Taifuuni ryöpytti Hongkongia – silminnäkijän mukaan puita irtosi ja talot huojuivat *Yle Uutiset*.  16.9.2018. Viitattu 18.9.2018.
12. ↑  Kao, Ernest ja Cheung, Elizabeth: Hong Kong schools to stay closed another day due to Typhoon Mangkhut damage, with rush on to clear main roads *South China Morning Post*.  17.9.2018. Viitattu 18.9.2018. (englanniksi)
13. ↑  Cheng, Kris: Video: Construction elevator shaft falls from building as typhoon Mangkhut rips through Hong Kong *Hong Kong Free Press*.  16.9.2018. Viitattu 18.9.2018. (englanniksi)

Aiheesta muualla
----------------

* Kuvia tai muita tiedostoja aiheesta **Taifuuni Mangkhut** Wikimedia Commonsissa